賀隱直
作者：劉敞
朝代：宋

paragraphs: 三年守一官，五年調一職。
選門萬餘人，過半頭髪白。
賢愚必待次，先後各循格。
相與爲波流，其誰辨白黑。
子今特招起，方與塵土隔。
翰林誠知人，中丞亦好德。
古来御史屬，自與二府敵。
於今任雖卑，其實名不易。
必将寄紀綱，豈獨親簿籍。
鴻鵠須遠飛，騏驥無近迹。
往矣勿自疑，天方佑正直。